정조 23년
己未八月十九日子時上詣獻陵親祭擧動入侍時行都承旨李集斗行右承旨李益運行左副承旨金達淳右副承旨洪義浩同副承旨鄭尙愚假承旨金祖淳沈象奎記事官柳台佐假注書洪奭周記注官承膺祚編修官洪樂游原任直提學徐龍輔直提學李晩秀原任直閣金勉柱徐榮輔檢校直閣金近淳檢校待敎李存秀以次隨駕鼓三嚴通禮跪啓外辦上具戎服帖裏乘轎出協陽門藥房都提調李秉模提調金文淳進前奏曰侵夜動駕聖體若何上曰予則一樣而風日極爲不佳得無害於年事否秉模曰今則風勢似當少息而此時觸冒不勝下情之憂慮矣風若趁今快止則年事亦無大損矣命書駕前下敎曰今日出宮時替馬所依先朝戊子獻陵行幸時例南廟洞口爲之兵曹判書自替馬所先爲進去于舟橋承接所仍由肅章門進善門出敦化門命留都大臣判府事沈煥之入侍煥之進前問候上曰一樣矣煥之曰連日東風甚爲可悶而今則似當少息矣宣傳官跪啓稟招搖旗三行分立又啓稟行鼓通禮啓請進發大駕到崇禮門外宣傳官啓稟吹螺鳴金二下大吹打大駕到南關王廟洞口下歷臨之命仍詣廟門外降轎入大門詣關王神座前行再拜禮訖命書傳敎曰兩廟守直官及守僕考例施賞上改具軍服乘馬進發至舟橋敎曰兵判取稟只一番後竝除之兵曹判書李在學啓請放陞橋砲宣傳官啓稟渡涉號令竝如例大駕渡橋至萬安峴前路下馬少憩命衛內承史及宣傳官賜酒敎曰三日東風日氣乖常予則乘轎而行固可禦風而念及陪從軍兵之觸寒馳驅實切悶然矣出宮以後風勢漸息今則殆無點風誠可幸也尙愚曰以夕間見之則今曉日氣之如是誠是料外矣命招問果川色吏曰此去果川餘幾里對曰爲十八里矣上乘馬進發至果川縣天尙未明上降轎御果川行宮宣傳官啓稟鳴鑼吹單擺開等節竝如例敎曰作門喧譁甚多禁喧郞廳及作門哨官記過拔箭少頃又下敎曰今番是初次竝姑分揀而後復如是則當爲重勘此意嚴飭在學進軍令卯正三刻三吹時至通禮跪啓外辦上乘馬進發訓鍊大將率馬軍二哨步軍三哨爲先廂禁軍別將率禁軍百人信地如前作行壯勇兼大將率善騎隊二哨京鄕軍各一哨龍虎營尾局作行內營堂上將官率鄕軍二哨爲後廂大駕至陵所下馬乘輿入齋室親傳香時至上改具黲袍烏犀帶行親傳香如儀訖出齋室門外乘小轎詣紅箭門外降轎步詣版位行四拜禮訖命祭官先入就位亞獻官左議政李秉模終獻官右議政李時秀贊禮禮曹判書徐龍輔典祀官奉常正尹羽烈陵司令孔允東執禮副司果洪樂游執尊副司果金近淳大祝副應敎李貞運祝史修撰曺允遂齋郞兵曹正郞朴鍾淳贊者引儀金思卨謁者引儀崔日運贊引兼引儀李儀逵祭監監察柳豐逵以次入就位上步詣陵上奉審上顧問陵司參奉金命淵曰本陵座向爲何方命淵曰乾坐巽向也上曰案山爲何山命淵曰鳳升山也上曰莎草及曲墻水道俱皆無頉乎命淵曰然矣上仍詣王后陵上奉審指引石問曰此是戊子年修改處乎命淵曰然矣上曰戊子時守僕尙有存者否命淵曰只有一人矣上曰驪興祀孫閔百全之孫其名云何達淳曰閔致儉云矣上還詣版位行親祭如儀仍行辭陵禮出紅箭門乘小轎秉模時秀進前問候上曰三十二年之後再行展謁冞切愴慕矣仍還御齋室改具軍服命書傳敎曰百官揷羽命集斗晩秀益運祖淳象奎與華城留守徐有隣入侍敎曰陪駕來此今爲三十二年而追憶往事宛如昨日予心愴感無以爲喩伊時先朝躬審修改日已過午尙不進朝膳卿等知之否有隣曰臣果記得矣上曰伊時陪從之今又在班者卿與訓將而已卿以宮官陪予而其時宮官今有子爲禮判者卿可謂早達矣仍命書傳敎曰恭惟我獻陵朝聖神文武繼五帝三王而立極撫二京八域而爲家制作侔天地功烈範金石山川神祗咸用欣戴動植肖蝡永賴昭蘇鞏基我萬億年悠久無疆之福生民下武之詩蓋不足以形容顧小子迪綏先王之茀祿聰明烈祖之彝訓於戲不忘思輯用光際玆貞珉之顯刻乃在沙麓之舊基事若有待且慶且幸昔在先朝戊子陪大駕行禮於本陵今於三十有二年之後始復更謁仙寢仍又行祭周旋象設之側怳若勸進朝膳於親視工役之時其詳必在於記注此時孺慕益覺如新而竊念國初龍潛奉齋陵於觀津吉岡也堪輿家建言而卜年可齊三光遂自有邰之室誕成豐水之績於是乎莘塗之有勳庸於國家遠邁於南宮散宜之上矣今來伸誠當先推本驪興府院君文度閔公霽三韓國大夫人宋氏墓遣正卿致祭其奉祀孫閔百全因先朝記錄之盛典得沾一命矣其後未聞祿仕昨聞於驪陽祀孫所對驪興家知有百全之孫年過二十者而其名致儉云差擬於本陵齋郞時齋郞當陞品其窠調用今日卽昔年陪駕後初覲之日也當有慶賴之擧及此溫恭之列亞獻官左議政李秉模終獻官右議政李時秀各熟馬一匹面給贊禮禮曹判書徐龍輔其先重臣以司書隨予來此其子今以贊禮擧行半熟馬一匹賜給禮房承旨李集斗大祝副應敎李貞運通禮徐有聞執禮洪樂游竝加資典祀官執尊齋郞祝史祭監監察各兒馬一匹賜給贊儀引儀各加一資資窮者代加本陵官令孔允東陞敍參奉金命淵陞六守僕守護軍等取考戊子年例別爲施賞事分付京鄕守僕及本陵守護軍中如有更爲擧行於今番人帖加成給爲所重旣示意矣又有起感者昔年拜是陵之幸訓將以承宣隨駕而今又參班豈不貴乎行護軍徐有大加資以宮官陪從而今又參班者亦只是華留一人而與訓將事猶有輕重華城留守徐有隣令該曹衣資食物輸送畿伯廣留及地方官等依例豹皮鹿皮等物以內下者施賞今日賞典皆令今日下批政官牌招開政又命書御製七律一首竝序曰小子於戊子春陪先朝展謁本陵恭賦一詩以紀其事今於三十二年之後踐位行禮孺慕彌新謹次前韻以識之且按伊時聖製之題揭齋室者聖敎若曰今日大小臣寮仰體祖宗盛德滌舊心於廣津輔我暮年隨後者誰惟我先朝五紀建極全保世臣斂時五福綏厥萬世率皆仰述本陵開創守成之豐功大業而十行雲漢之篇乃在於親祭本陵之日則丕顯丕承之謨烈尙可以仰認於出戶周旋之時矣玆於五六敢頌聖德之光前垂後而仍告有位俾各一乃心率乃職無偏無黨無從匪彝偕之大道同我太平書曰惟予一人膺受多福此我聖祖所以燕翼我子孫千億懋昭常訓者也時予小子卽阼二十有三年之己未仲秋地自鍾山漢水行眞龍體勢大經營禮三十載今朝又基八千年宿夜聲薄海豐功仍本本承天大德曰生生周旋僾僾於何覿瑞日秋天萬里淸仍敎曰注書持此往傳于左右相使隨駕百官賡進而一本則摹揭齋室也賤臣承命往傳上曰每當行幸路過洪領府事宅外輒見其祗迎而今則已矣園幸時之不見蔡判府事亦自今年始予心自不覺愴然矣仍命宣飯訖命下初嚴二嚴鼓三嚴通禮跪啓外辦上乘馬進發命書傳敎曰自陵所洞口至園所洞口自園所洞口至崇禮門捧上言壯勇兼大將率馬步軍爲先廂禁軍信地作行訓鍊大將率本局馬步軍爲後廂大駕至長栍隅前路下馬少憩命承史閣臣賜酒仍乘馬進發至果川縣上下馬御行宮命進軍令紙以初吹日出後二吹日高後三吹日晏後書下命書榻敎曰華城留守廣州留守京畿監司各務差使員廣州判官華城屬邑守令入侍尙愚與諸閣臣及華城留守徐有隣廣州留守金思穆京畿監司徐鼎修坡州牧使李近胄長湍府使趙義鎭龍仁縣令丁遇泰安山郡守金鍒振威縣令鄭致愚廣州判官朴彬源始興縣令尹守翼果川縣監金鋼以次進伏命近胄等奏職姓名訖上曰各邑年事果爲何如晩移爲幾何而近日東風果無傷損否諸倅一一仰奏也近胄曰各穀均豐而禾穀皆已發穗垂頭故東風亦不爲大害矣義鎭曰年事順成而別無最晩移之未發穗者故風損亦少矣遇泰曰各穀皆登而本邑田畓摠爲三千七百餘石落其中六十餘石落以少水根之故最爲晩移而亦已發穗矣鍒曰最晩移者雖或有害而旣非大風亦無甚損矣上曰三晝三夜豈非大風而沿路所見果無傷損何也有隣曰郊外則風勢減於京中矣致愚曰晩移不過三十石落而風損亦不大段矣彬源曰各穀俱爲大登而東風亦無大害矣守翼曰田畓各穀皆得善成而此時東風便是例吹此後若善爲日氣則別無大段受傷之慮矣鋼曰農形善成晩移不多故風雖少損而不至大害矣上曰邑弊民瘼亦爲詳陳也近胄等曰別無弊瘼之可達者矣上曰龍仁治道之費皆已受價否遇泰曰昨春所治則皆已會減而昨秋橋梁之費未及爲之矣上曰畿伯知此意使之盡數受價好矣上敎鍒曰屬邑軍丁之減額代充者果皆便好否鍒曰臣待罪未久不得知其詳而大抵便好矣有隣曰振威一邑外別無弊端云矣上曰各別着念俾無一毫弊端也仍敎致愚曰軍丁一事無論如此如彼必須先爲而爾則尤異他人豈可不十分惕念乎如有可以許頉者及此時一體釐正須令本邑之民皆有去苦就樂之意於移屬之後也有隣曰頃以振威軍丁闕額事特伏奉限三百名往復該守令釐正之命矣其間已有所往復者俄又於祗迎班詳聞其言則八達隊一百九十五名更爲減額則可以排比塡充云該縣令今適入侍且有言端故敢此仰達矣上曰依爲之雖過二百或至三百勿拘許頉以爲眞箇人和之一助可也出擧條上敎鋼曰爾與安山倅爲何親鋼曰臣之兄也上曰兄弟幾人鋼曰五人矣上曰本邑殺獄罪人只是金錫疇一人而不無一分可恕之端云爾見何如鋼曰兩人相鬪一人竟死而傷處分明雖不得不成獄被打之實狀人無見之者此旣可疑而因病云云雖無的證輪症之時繼痛又多則亦難遽歸之假托矣上曰畿伯之見何如鼎修曰傷痕旣甚狼藉而成獄又未久恐難遽議惟輕矣鋼曰前道臣詳知此獄顚末而多主傅生邊矣上曰果川倅爲人甚了了矣仍敎曰松留手旗有違格例而至於長湍倅手旗豈可以五色帶登筵乎尙愚曰兼營將守令之手旗帳殿無敢用五色帶而今此長湍府使趙義鎭手旗以五色帶爲之有若將臣藩臣之手旗制樣者殊涉未安從重推考何如上曰依爲之令兵曹分付此後嚴禁可也出擧條上敎思穆曰本府有何弊瘼思穆曰新涖之故未能詳知而別無大弊矣有隣曰本府城內之還皆移城外此一事稍爲弊瘼若加變通則此外無一弊矣上曰束伍軍模樣何以如是思穆曰本府之抛置軍政者已爲四十五年民不知束伍之爲何役所以如此矣有隣曰此亦艱辛成得者矣雖面操若能續續行之則庶有修明之效而以其所費之甚多每每持難矣上曰若能少加收拾則必不至如是矣上曰獻陵洞口甚遠而樹木蓊蔚之中亦有明朗之氣矣有隣曰峯巒宛然呈露矣上曰日氣甚熱矣有隣曰似有雨意矣上曰昔年陪從中徐氏三人皆入於今日賞典傳敎中亦是異事矣禮判於其時果已成人否龍輔曰以十二歲童子觀光於船艙矣上曰其時船艙之設久後初有故觀光者甚多矣命書傳敎曰曉過舟橋松楸入眺年前雖致告侑而今年卽周甲又重回之歲也追念江沱樛木之頌福履永綏功大邦家予小子敢不以穆廟之心爲心以敉寧前烈乎遣承旨奉此祭文行祭于昌嬪墓所而大院君奉祀直派中問名穆陵參奉權付軍職其代今政擬入使之明日往參祭禮後仍爲入直齋所追後肅拜上曰俄者洪義浩之失措何爲而然也尙愚曰亞獻奠爵之時袖觸初獻爵以致傾欹矣上曰凡事欲速於擧行則尤當謹愼而今則反爲惶怯顚錯以致心目之不相應此豈可謂恪勤乎近觀承旨之擧行亦有此病矣仍命書榻敎曰當該承旨拿處又命書榻敎曰行左副承旨許遞仍命諸閣臣及道臣守令退出命書傳敎曰奉命承旨許遞前望單子入之待下批牌招察任仍命退承史以次權退